01998D0704(01) — DA — 24.04.2003 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B AFGØRELSE Nr. 1/98 TRUFFET AF SAMARBEJDSRÅDET EF-DEN TIDLIGERE JUGOSLAVISKE REPUBLIK MAKEDONIEN af 20. marts 1998 om forretningsordenen for det samarbejdsråd, der er nedsat som led i samarbejdsaftalen mellem Det Europæiske Fællesskab og Den Tidligere Jugoslaviske Republik Makedonien (98/417/EF) (EUT L 190 af 4.7.1998, s. 48)

Ændret ved:









▼B

AFGØRELSE Nr. 1/98 TRUFFET AF SAMARBEJDSRÅDET EF-DEN TIDLIGERE JUGOSLAVISKE REPUBLIK MAKEDONIEN

af 20. marts 1998

om forretningsordenen for det samarbejdsråd, der er nedsat som led i samarbejdsaftalen mellem Det Europæiske Fællesskab og Den Tidligere Jugoslaviske Republik Makedonien

(98/417/EF)







SAMARBEJDSRÅDET HAR — under henvisning til samarbejdsaftalen mellem Det Europæiske Fællesskab på den ene side og Den Tidligere Jugoslaviske Republik Makedonien på den anden side ( 1 ), særlig artikel 33 og 36, og ud fra følgende betragtning: Aftalen trådte i kraft den 1. januar 1998 — VEDTAGET FØLGENDE FORRETNINGSORDEN OG NEDSAT DE AF DISSE REGLER OMHANDLEDE ARBEJDSGRUPPER:







Artikel 1

Formandskab

Formandskabet for samarbejdsrådet udøves på skift for tolv måneder ad gangen af henholdsvis en repræsentant for Den Tidligere Jugoslaviske Republik Makedonien og en repræsentant for Det Europæiske Fællesskab, i det følgende kaldet »Fællesskabet«. Den første periode løber imidlertid fra datoen for det første møde i samarbejdsrådet og til den 31. december samme år.

Artikel 2

Møder

1. Samarbejdsrådet mødes en gang om året. Efter anmodning fra en af parterne kan der holdes yderligere møder, hvis partnerne er enige herom.

2. Hvert møde i samarbejdsrådet holdes på et tidspunkt og et sted, som aftales mellem parterne.

3. Møderne i samarbejdsrådet er ikke offentlige, medmindre der træffes anden afgørelse.

Artikel 3

Delegationer

Før hvert møde aftaler Fællesskabet og Den Tidligere Jugoslaviske Republik Makedonien niveauet for repræsentationen i samarbejdsrådet. De underretter også formanden om den forventede sammensætning af deres respektive delegationer.

Artikel 4

Sekretariat, meddelelser

En tjenestemand fra Den Tidligere Jugoslaviske Republik Makedonien og en tjenestemand fra Kommissionen for De Europæiske Fællesskaber fungerer i fællesskab som sekretærer for samarbejdsrådet.

Alle meddelelser til og fra formanden sendes til begge sekretærer. De to sekretærer sørger om nødvendigt for, at meddelelser videresendes til deres respektive repræsentanter i samarbejdsrådet.

Artikel 5

Dagsorden

1. Formanden og sekretærerne opstiller den foreløbige dagsorden for hvert møde.

Den foreløbige dagsorden består af de punkter, som sekretærerne senest 21 dage før mødets begyndelse har modtaget en anmodning om at optage på dagsordenen.

De eneste punkter, der må optræde på den foreløbige dagsorden, er dem, for hvilke den relevante dokumentation er sendt til de i artikel 4 nævnte sekretærer senest på datoen for dagsordenens afsendelse.

Dagsordenen vedtages af samarbejdsrådet ved begyndelsen af hvert møde. Hvis begge parter er enige, kan punkter, der ikke optræder på den foreløbige dagsorden, optages på denne.

2. Formanden kan efter aftale med de to parter afkorte de tidsfrister, der er fastsat i stk. 1, for at tage hensyn til særlige omstændigheder.

Artikel 6

Protokol

For hvert møde udarbejdes der et mødereferat, som indeholder formandens opsummering af forhandlingerne på mødet. Så snart samarbejdsrådet har godkendt referatet, underskrives det af formanden og sekretærerne, og hver af parterne arkiverer en original kopi.

Artikel 7

Arbejdsgrupper

1. Arbejdsgrupper nedsat i overensstemmelse med samarbejdsaftalens artikel 36, herunder deres respektive kommissorium, er opført i bilaget til nærværende forretningsorden. Disse grupper består af repræsentanter for hver af parterne. Uanset de nærmere bestemmelser i bilaget til nærværende forretningsorden vedrørende deres respektive kommissorium, mødes de på anmodning af en af parterne.

2. Arbejdsgrupperne arbejder under samarbejdsrådets myndighed, og dette fastlægger deres målsætninger og omfanget af deres virksomhed. De træffer ingen beslutninger, men kan fremsætte henstillinger til samarbejdsrådet, til hvem de aflægger beretning efter hvert af deres møder.

3. Samarbejdsrådet kan når som helst ændre arbejdsgruppernes kommissorium og opløse dem eller nedsætte nye arbejdsgrupper.

Artikel 8

Akter

Afgørelse truffet af samarbejdsrådet i den i samarbejdsaftalens artikel 33, stk. 1, anvendte betydning, underskrives af formanden og sekretærerne.

Disse afgørelser, samt resolutioner, henstillinger eller udtalelser, som udarbejdes i overensstemmelse med samarbejdsaftalens artikel 33, stk. 2, forsynes med et løbenummer, angivelse af sted og dato for vedtagelsen og en beskrivelse af emnet.

Afgørelse truffet af samarbejdsrådet offentliggøres af parterne i deres respektive officielle tidender. Hver part kan efter aftale med den anden part træffe beslutning om at offentliggøre andre akter vedtaget af samarbejdsrådet.

Artikel 9

Sprog

Samarbejdsrådets officielle sprog er parternes officielle sprog.

Samarbejdsrådet vil normalt basere sine forhandlinger på dokumenter på disse sprog.

Artikel 10

Udgifter

Fællesskabet på den ene side og Den Tidligere Jugoslaviske Republik Makedonien på den anden side afholder hver især de udgifter, de har som følge af deres deltagelse i samarbejdsrådets og arbejdsgruppernes møder, såvel udgifter til personale, rejser og underhold som udgifter til postforsendelser og telekommunikation.

Udgifter til tolkning ved møderne og til oversættelse og reproduktion af dokumenter afholdes af Fællesskabet bortset fra udgifter til tolkning eller oversættelse til eller fra Den Tidligere Jugoslaviske Republik Makedoniens officielle sprog, som afholdes af Den Tidligere Jugoslaviske Republik Makedonien.

Andre udgifter i forbindelse med den materielle tilrettelæggelse af møderne afholdes af den part, der er vært for møderne.

Artikel 11

Denne afgørelse træder i kraft på dagen for dens vedtagelse.

▼M1

BILAG

ARBEJDSGRUPPEN FOR ØKONOMISKE OG FINANSIELLE SPØRGSMÅL

Mandat

1. Arbejdsgruppens hovedopgaver er at gennemgå den økonomiske udvikling og politik og føre tilsyn med og analysere det økonomiske, tekniske og finansielle samarbejde i overensstemmelse med artikel 4, 10 og 11 i samarbejdsaftalen mellem Det Europæiske Fællesskab og Den Tidligere Jugoslaviske Republik Makedonien og artikel 31 og 32 i interimsaftalen mellem Det Europæiske Fællesskab på den ene side og Den Tidligere Jugoslaviske Republik Makedonien på den anden side om handel og handelsanliggender med henblik på at bidrage til den økonomiske udvikling i Den Tidligere Jugoslaviske Republik Makedonien og styrke de økonomiske forbindelser mellem Den Tidligere Jugoslaviske Republik Makedonien og Det Europæiske Fællesskab.

2. Arbejdsgruppen skal især beskæftige sig med følgende specifikke emner:

— den makroøkonomiske udvikling og politik i Det Europæiske Fællesskab og Den Tidligere Jugoslaviske Republik Makedonien

— strukturreformer, herunder reform af finanssektoren

— udvikling af små og mellemstore virksomheder/iværksætterånd

— fremme og gradvis liberalisering af kapitalbevægelser

— statistiske systemer.

ARBEJDSGRUPPEN FOR LANDBRUG OG FISKERI

Mandat

1. Arbejdsgruppens hovedopgave er at beskæftige sig med primære og forarbejdede landbrugsprodukter og fiskerivarer. Arbejdsgruppen skal overvåge gennemførelsen af parternes forpligtelser i disse sektorer og sammen analysere samarbejdet på landbrugsområdet i overensstemmelse med artikel 6 og 9 i samarbejdsaftalen mellem Det Europæiske Fællesskab og Den Tidligere Jugoslaviske Republik Makedonien og artikel 11 til 17, bilag III, IV og V og protokol 3 til interimsaftalen mellem Det Europæiske Fællesskab på den ene side og Den Tidligere Jugoslaviske Republik Makedonien på den anden side om handel og handelsanliggender samt protokollen om vin.

2. Arbejdsgruppen skal især beskæftige sig med følgende emner:

— Undersøgelse af problemer i forbindelse med udvikling af landbrugssektoren, landbrugspolitikken og udvikling af landdistrikter i Den Tidligere Jugoslaviske Republik Makedonien og i Det Europæiske Fællesskab

— forarbejdede landbrugsprodukter

— fiskeri og akvakultur

— veterinære og plantesundhedsmæssige spørgsmål og undersøgelse af muligheden for at udvikle samarbejdet på dette område

— levnedsmiddelsikkerhed.

ARBEJDSGRUPPEN FOR DET INDRE MARKED OG KONKURRENCE

Mandat

1. Arbejdsgruppens hovedopgave er at gennemgå lovgivningsreformen i Den Tidligere Jugoslaviske Republik Makedonien. Arbejdsgruppen skal opstille prioriteter, identificere politikker og overvåge og analysere tilpasningen af Den Tidligere Jugoslaviske Republik Makedoniens lovgivning til Fællesskabets lovgivning i overensstemmelse med artikel 68 i stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side og artikel 33 til 35 i interimsaftalen mellem Det Europæiske Fællesskab på den ene side og Den Tidligere Jugoslaviske Republik Makedonien på den anden side om handel og handelsanliggender.

2. Arbejdsgruppen skal beskæftige sig med den gradvise tilnærmelse af Den Tidligere Jugoslaviske Republik Makedoniens lovgivning til EF-retten i sektorer med tilknytning til det indre marked, særligt på følgende specifikke områder:

— konkurrence og statsstøtte

— intellektuel, industriel og kommerciel ejendomsret

— offentlige indkøb

— selskabsret

— regnskabsaflæggelse

— databeskyttelse

— standardisering, certificering, overensstemmelsesvurdering og markedsovervågning

— forbrugerbeskyttelse.

ARBEJDSGRUPPEN FOR HANDEL, JERN- OG STÅLPRODUKTER, TOLD OG BESKATNING

Mandat

1. Arbejdsgruppen har til opgave at drøfte og overvåge alle spørgsmål vedrørende handelspolitik og toldsamarbejde i overensstemmelse med artikel 2 til 10, artikel 18 til 30 og artikel 36 i samt bilag I og II og protokol 1, 2, 4 og 5 til interimsaftalen mellem Det Europæiske Fællesskab på den ene side og Den Tidligere Jugoslaviske Republik Makedonien på den anden side om handel og handelsanliggender.

2. Arbejdsgruppen skal især beskæftige sig med følgende spørgsmål:

— frie varebevægelser for varer: overvågning af gennemførelsen af parternes forpligtelser og drøftelser om eventuelle vanskeligheder, der måtte opstå i handelsordningen for industriprodukter, herunder tekstilvarer og jern- og stålprodukter

— handelsrelaterede aspekter af intellektuel, industriel og kommerciel ejendomsret

— handelsrelaterede aspekter af offentlige indkøb

— handelsrelaterede aspekter af standardisering, certificering, overensstemmelsesvurdering og markedsovervågning

— toldsamarbejde og drøftelser om alle spørgsmål vedrørende gennemførelsen af oprindelsesreglerne og eventuelt protokollen om gensidig bistand, bestemmelsen om bekæmpelse af svig og alle andre spørgsmål, der er relevante for håndhævelsen af toldforskrifterne

— udveksling af information om kompatibilitet og udvikling på beskatningsområdet.

3. Med henblik på gennemførelsen af protokol 2 om stålprodukter til interimsaftalen mellem Det Europæiske Fællesskab på den ene side og Den Tidligere Jugoslaviske Republik Makedonien på den anden side om handel og handelsanliggender skal denne arbejdsgruppe træde sammen som »Kontaktgruppe for jern- og stålprodukter«.